Neuvoston asetus (ETY) N:o 1755/84, annettu 19 päivänä kesäkuuta 1984, elintarvikkeita koskevien vaihtoehtoisten toimien toteuttamisesta elintarvikeaputoimitusten asemesta



Virallinen lehti nro L 165 , 23/06/1984 s. 0007 - 0008

Suomenk. erityispainos Alue 11 Nide 11 s. 0133

Ruotsink. erityispainos Alue 11 Nide 11 s. 0133



NEUVOSTON ASETUS (ETY) N:o 1755/84, annettu 19 päivänä kesäkuuta 1984, elintarvikkeita koskevien vaihtoehtoisten toimien toteuttamisesta elintarvikeaputoimitusten asemesta EUROOPAN YHTEISÖJEN NEUVOSTO, joka ottaa huomioon Euroopan talousyhteisön perustamissopimuksen ja erityisesti sen 235 artiklan, ottaa huomioon komission ehdotuksen, ottaa huomioon edustajakokouksen lausunnon(1), sekä katsoo, että yhteisön olisi muiden elintarviketurvaan tähtäävien pyrkimysten ohella yritettävä kannustaa kehitysmaita lisäämään elintarvikkeita koskevaa omavaraisuusastettaan esimerkiksi elintarvikestrategioiden avulla, sen olisi annettava huomattavaa tukea näille pyrkimyksille, tällaista tukea voidaan lisätä parantamalla elintarvikeavun joustavuutta, niin että erityisesti silloin, kun olosuhteet sen sallivat, tietyt elintarvikeaputoimet voidaan korvata maatalous- ja elintarviketoimien taloudellisella tuella, olisi aiheellista määrittää näiden vaihtoehtoisten toimien täytäntöönpanemiseksi toteutettavat toimenpiteet, olisi säädettävä menettelystä tämän korvaavan tuen hoitamiseksi; asetuksen (ETY) N:o 3331/82(2) 8 artiklassa säädetään tähän tarkoitukseen käyttökelpoisesta menettelystä, ja perustamissopimuksessa ei ole määräyksiä tätä varten tarvittavista valtuuksista, ON ANTANUT TÄMÄN ASETUKSEN: 1 artikla Elintarvikeaputoimitusten asemesta yhteisö toteuttaa vaihtoehtoisia toimia kehitysmaiden hyväksi, kun se on olosuhteisiin nähden perusteltua. Näiden toimien tarkoituksena on tukea käytettävissä olevilla varoilla elintarvikestrategian tai muiden toimenpiteiden valmistelua ja täytäntöönpanoa näiden maiden elintarviketurvan vahvistamiseksi ja niiden kannustamiseksi nostamaan elintarvikkeita koskevaa omavaraisuusastettaan. Niiden tulee mahdollisuuksien mukaan parantaa kyseisten maiden köyhimpien väestöryhmien elinoloja. Vaihtoehtoiset toimet toteutetaan taloudellisena ja teknisenä apuna tällä asetuksella säädettyjen perusteiden ja menettelyjen mukaisesti. 2 artikla Vaihtoehtoisia toimia voidaan toteuttaa sellaisten kehitysmaiden eduksi ja pyynnöstä, joille voidaan suunnata yhteisön elintarvikeaputoimia asetuksen (ETY) N:o 3331/82 mukaisesti, joko kokonaan tai osittain sellaisen elintarvikeavun asemesta, joka niille on myönnetty tai voitaisiin myöntää asetuksen (ETY) N:o 3331/82 soveltamisesta annetuilla vuotuisilla asetuksilla säädettyjen määrien rajoissa, ottaen erityisesti huomioon kyseisen maan tuotanto, kulutus ja varastojen määrän kehitys, väestön elintarviketilanne ja muiden lahjoittajien myöntämä elintarvikeapu. Näiden toimien tarkoituksena on tukea tai parantaa edunsaajamaiden omia pyrkimyksiä. 3 artikla Näiden vaihtoehtoisten toimien tarkoituksena on kattaa 1 artiklassa säädettyjen tavoitteiden mukaisesti taloudelliset ja tekniset tukitoimet, joiden tarkoituksena on parantaa elintarvikkeiden omavaraisuusastetta kehittämällä kyseisen maan maataloutta ja elintarviketuotantoa ja parantamalla elintarviketurvaa, ja niitä myönnetään esimerkiksi seuraavien toimenpiteiden rahoittamiseen: - elintarviketuotannon kannalta välttämättömien panosten toimittaminen; - maaseudun luottotoimet; - varastointitoimet yksittäisten viljelijöiden tai kylän tasolla taikka paikallisella, kansallisella tai alueellisella tasolla; - maatalous- ja elintarviketuotteiden markkinointiin, kuljetukseen, jakeluun tai jalostamiseen liittyvät toimet; - sovellettu tutkimus ja paikan päällä tapahtuva koulutus; - elintarviketuotannon kehittämishankkeet. 4 artikla Komissio myöntää avun joko itsenäisesti tai yhteisrahoituksena jäsenvaltioiden tai muiden lahjoittajien kanssa. 5 artikla Yhteisön apu myönnetään avustuksena, jota ei makseta takaisin. 6 artikla 1. Apu voi kattaa sekä ulkoisia että paikallisia menoja, jotka ovat tarpeen toimien toteuttamiseksi, mukaan lukien ylläpito- ja toimintakulut. Verot, tullit ja veronluonteiset maksut jäävät yhteisön rahoituksen ulkopuolelle. 2. Mahdolliset korvausvarat on käytettävä tässä asetuksessa säädettyjen tavoitteiden mukaisesti ja yhteisymmärryksessä yhteisön kanssa. 7 artikla Tarjouspyyntöihin, tarjouskilpailuihin ja sopimuksiin osallistuminen on yhtäläisin ehdoin avoinna kaikille jäsenvaltioiden ja edunsaajamaan luonnollisille henkilöille ja oikeushenkilöille. Osallistuminen voidaan laajentaa koskemaan muita yhteisön apua saavia kehitysmaita, erityisesti kun kyseessä on yhteisrahoitus, jotta estettäisiin toimien kustannusten liiallinen kasvu etäisyyksien, kuljetusvaikeuksien tai toimitusaikojen vuoksi. Muiden kehitysmaiden osallistumisoikeus on poikkeuksellinen, ja siitä päätetään tapauskohtaisesti 8 artiklassa säädetyn menettelyn mukaisesti. 8 artikla Komissio tekee päätökset elintarvikeavun peruuttamisesta ja vaihtoehtoisen avun myöntämisestä sekä päätökset viimeksi mainitun toimitusehdoista neuvoteltuaan asetuksen (ETY) N:o 3331/82 7 artiklassa säädetyn komitean kanssa ja mainitun asetuksen artiklan 8 kohdassa säädetyn menettelyn mukaisesti. Komitea voi tarkastella kaikkia muita vaihtoehtoisten toimien toteuttamiseen liittyviä seikkoja, jotka puheenjohtaja ottaa esille joko omasta aloitteestaan tai jäsenvaltion edustajan pyynnöstä. 9 artikla Komissio antaa vuosittain kertomuksen tämän asetuksen soveltamisesta edustajakokoukselle ja neuvostolle. 10 artikla 1. Komissio toteuttaa kaikki tarvittavat toimenpiteet vaihtoehtoisten toimien asianmukaisen täytäntöönpanon varmistamiseksi. 2. Jäsenvaltioiden on avustettava komissiota 1 kohdassa mainitussa tarkoituksessa ja toimitettava sille kaikki tarvittavat tiedot. 11 artikla Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Luxemburgissa 19 päivänä kesäkuuta 1984. Neuvoston puolesta Puheenjohtaja C. CHEYSSON (1) EYVL N:o C 127, 14.5.1984, s. 249 (2) EYVL N:o L 352, 14.12.1982, s. 1